من بعد الانتقادات لي جاتها بسبب طريقة استعمالها لحسابها في أنستكَرام، خرجات رباب أزماني مرات فريد غنام تدافع على راسها. رباب أزماني حطات ستوري على حسابها، حملات فيه المتتبعين مسؤولية انتشار المحتوى السلبي لأن الفيديوهات “التافهة” هي لي كتشاف بزاف على عكس الفيديوهات لي كيكون فيها محتوى “هادف”. وقالت رباب أزماني “طلبتوا منا نديرو محتوى زوين حنا درناه ولكن الفيديوهات ما كيتشافوش بزاف بحال المحتوى لي كتقولو عليه فارغ، إذن نتوما لي بغيتو هاد المستوى”. كلمتي “تافه” و”هادف”، مكتبوبين بين “”، حيت كيبقا مفهومهم شخصي، وكلها وشنو تافه بالنسبة ليه، وشنو هادف. يمكن كيم كارداشيان معرية وكتبيع السليبات والبيجامات فانستگرام يجي للبعض تفاهة ويفولو انها ردات حسابها قيسارية، وللبعض الاخر يجيهم هادف، وداكشي نيت لي باغيين وكيقلبو يشوفو فمواقع التواصل. الخلاصة، حتى حاجة ماتافهة وحتى حاجة ماهادفة، مواقع التواصل فيهم محتوى لكولشي، نت اختار لي باغي وفوت عليك لي ماباغيش بلا ماتوصفو بتافه ولا تسينياليه ولا تبغي توقف مولاه. هداك ماشي سوقك، وماشي حقك، حيت لا نت ماعاجبكش، عاجب اخرين. 
رباب أزماني: المتتبعين هوما المسؤولين على المحتوى “التافه” لي فأنتسكَرام